

**УРОК: Какво е филантропията? Как да бъдем добър филантроп**

**Красимира Кирчева, преподавател в СУ „Димитър Благоев“,**

**Гр. Свищов**

**Часът е проведен в VIII „А“ клас на 23.10.2017 г.**

*„Да бъдем добри поне толкова, колкото можем. Не повече от това. „ Джоко Росич*



**Цел на урока**

*Учениците се запознават с понятието „Филантропия“, генерират примери и изграждат собствена дефиниция за филантропията в днешни дни.*

**Описание**

*Учениците изгледаха видеото "*[*World's best motivational video for students*](https://youtu.be/XLNqAAsLIWw?list=PLzDCOhQckrSwkuKbtvRg_OrfVZ483pMhw)[*"*](https://youtu.be/_K9gPLj7Yeg?list=PLzDCOhQckrSwkuKbtvRg_OrfVZ483pMhw) *и обсъдихме нуждата от това да правим безкористно добро. Защо хората го правят? Как това променя ежедневието ни?*

*След това изгледахме видеото "*[*If I could change the world*](https://youtu.be/XD57HQEYVkM?list=PLzDCOhQckrSwkuKbtvRg_OrfVZ483pMhw)*" и обсъдихме проблемите, пред които е изправено нашето общество. Какви са възможностите всеки един от нас да промени нещо, което да окаже глобално влияние и да подобри обстоятелствата за всички ни. Учениците стигнаха до извода, че е трудно сами да постигнат големи промени, но ако работят заедно и започнат да правят малки актове за общото благо промяната ще е осезаема след известно време.*

*Накрая изгледахме видеото "*[*Teach your children to care*](https://youtu.be/_AD2oDhuVsE?list=PLzDCOhQckrSwkuKbtvRg_OrfVZ483pMhw)*" и обсъдихме възможността да започнем с нещо дребно, което е всеки ден пред тях, но те приемат за даденост. Учениците решиха, че ще започнат с нещо от обкръжаваща ги всеки ден среда защото така ще могат да наблюдават как времето и усилията, които полагат дават резултат.  Всички бяха единодушни, че най-малкото, което могат да направят е да се опитат да съживят цветята в стаята им като полагат ежедневни грижи за тях.*

*Така в края на часа имахме почистени от изсъхналите листа и полети цветя, а учениците сами стигнаха до извода какво е "филантропия" и как даряването на време и сили за общото благо не изисква много, а в същото време им дава много - емоции, ентусиазъм, усещане за полезност и в конкретния случай - кислород.*



**От коментарите в час**

*Споделена притча за правенето на добро:*

*Някъде, далеч от тук, на брега на океана, един възрастен човек правеше своята обичайна разходка по плажа на залез слънце. До неотдавна бе бушувала страшна буря. Небето преливаше от ярко червено в оранжево, а вълните, сякаш вече уморени, нежно галеха брега. Възрастният човек се наслаждаваше на гледката, с удоволствие вдишваше морския въздух, който сега изглеждаше сякаш още по-чист. Беше се замислил за нещо свое, може би много важно нещо, когато забеляза по-нататък на плажа едно дете, което взимаше нещо от пясъка и после го хвърляше във водата. Възрастният човек предположи, че това е може би по-различно от игра и воден от любопитството си, се запъти към детето. Когато приближи, той забеляза, че момчето взема изхвърлените от бурята на брега морски звезди и ги хвърля обратно в океана. Едва сега старецът забеляза, че целият плаж бе обсипан със стотици, може би хиляди морски звезди.*

*Момчето сякаш не го забелязваше. Старецът си помисли нещо и попита:*

*- Какво правиш? Ти си само едно малко момче и не би могъл да промениш нещата?!*

*Момчето го погледна, взе една морска звезда от пясъка, хвърли я в океана и каза:*

*- Ами аз току що промених нещата за тази морска звезда!*

*"Не можем да помогнем на всички, но всеки може да помогне на някого."*



**Идеи за надграждане**

*Използването на видеоклипчета е силно мотивиращо и провокативно средство за генериране на идеи. Учениците имат възможност сами да стигат до изводи и така да осмислят информацията, което ще даде по-трайни резултати.  
Конкретните клипчета могат да бъдат използвани и за уроци от разделите „Доброволчество“ и „Работа в екип“.*

*За домашна работа учениците могат да потърсят примери за филантропи и филантропска дейност в техния регион. Да генерират идеи за малки актове на даряване на време в доброволчество или правене на добри дела.*